
PATVIRTINTA

Šakių rajono savivaldybės administracijos 

direktoriaus

2015 m. birželio 19 d. įsakymu Nr. AT-607
ŠAKIŲ RAJONO SAVIVALDYBĖS NEKILNOJAMŲJŲ DAIKTŲ PARDAVIMO 

VIEŠO AUKCIONO KOMISIJOS DARBO REGLAMENTAS
I. BENDROSIOS NUOSTATOS


1. Šakių rajono savivaldybės nekilnojamųjų daiktų pardavimo viešo aukciono komisijos (toliau – Komisija) paskirtis – organizuoti ir vykdyti savivaldybės nekilnojamojo turto, įtraukto į Šakių rajono savivaldybės tarybos sprendimu patvirtintą Viešame aukcione parduodamo savivaldybės nekilnojamojo turto ir kitų nekilnojamųjų daiktų sąrašą, pardavimą viešo aukciono būdu.

2. Šiame reglamente vartojamos sąvokos suprantamos taip, kaip jos apibrėžtos arba yra vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Lietuvos Respublikos centralizuotai valdomo valstybės turto valdytojo įstatyme, Lietuvos Respublikos Vyriausybės 2014 m. spalio 28 d. nutarime Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“ (toliau - Aprašas).

3. Komisija savo veikloje vadovaujasi Lietuvos Respublikos civiliniu kodeksu, Valstybės ir savivaldybių turto valdymo, naudojimo ir disponavimo juo įstatymu, Centralizuotai valdomo valstybės turto valdytojo įstatymu, Aprašu, kitais teisės aktais, susijusiais su nekilnojamojo turto pardavimu, bei šiuo reglamentu.
II. KOMISIJOS FUNKCIJOS, TEISĖS IR PAREIGOS

4. Komisija atlieka šias funkcijas:
4.1. priima iš viešame aukcione ketinančių dalyvauti asmenų prašymus įregistruoti aukcionų dalyviais pagal rekomenduojamą (pavyzdinę) formą (1 priedas), Aprašo 30-32 punktuose nurodytus dokumentus, taip pat dokumentus, įrodančius, kad sumokėtas nustatytas aukciono dalyvio registravimo mokestis bei aukciono dalyvio garantinis įnašas, jei reikalaujama, kredito įstaigos garantiją ir kitus dokumentus, kuriais įrodoma, kad aukcione ketinantis dalyvauti asmuo atitinka aukciono dalyviui keliamus reikalavimus, nurodytus aukciono sąlygose;

4.2. įregistruoja asmenis, pateikusius visus reikiamus dokumentus ir sumokėjusius nustatytą aukciono dalyvio registravimo mokestį bei aukciono dalyvio garantinį įnašą, Viešo aukciono dalyvių registravimo knygoje, kurios forma nustatyta Aprašo 1 priede;

4.3. viešo aukciono protokoluotojas išduoda savo pasirašytą pažymą (2 priedas), patvirtinančią dokumentų gavimą, jeigu asmuo, pateikęs dokumentus, to paprašo;

4.4. pasibaigus aukciono dalyvių registravimo laikui, Registravimo knygoje padaro įrašą apie registracijos užbaigimą (laikas), kurioje pasirašo viešo aukciono vedėjas (vardas, pavardė, parašas), Komisijos nariai (vardas, pavardė, parašas) ir viešo aukciono protokoluotojas (vardas, pavardė, parašas);


4.5. teikia informaciją aukcione ketinantiems dalyvauti asmenims dėl prašymų ir kitų nurodytų dokumentų parengimo ir pateikimo;

4.6. įregistruotiems viešo aukciono dalyviams, prieš pradedant aukcioną, išduoda aukciono dalyvio korteles su numeriais, atitinkančiais Registravimo knygoje įrašytą aukciono dalyvio registravimo eilės numerį;

4.7. Aprašo 37-48 punktuose nustatyta tvarka vykdo viešą aukcioną.

5. Komisija, vykdydama jai pavestas užduotis, turi teisę:

5.1. gauti iš savivaldybės administracijos jos patvirtintas aukciono sąlygas bei kitą, aukcionui organizuoti ir vykdyti reikalingą informaciją apie aukcione parduodamus savivaldybės nekilnojamuosius daiktus;

5.2. prašyti, kad aukcione ketinantys dalyvauti asmenys pateiktų asmens tapatybę patvirtinančius dokumentus ir kitus reikalingus dokumentus;

5.3. turi kitas Apraše ir kituose teisės aktuose įtvirtintas teises.

6. Komisija, vykdydama jai pavestas funkcijas, privalo:

6.1. vykdyti Komisijos darbo reglamente nurodytas užduotis;

6.2. vykdydama užduotis, laikytis Aprašo ir kitų teisės aktų reikalavimų.

7. Komisija, vykdydama jai pavestas funkcijas, neturi teisės tretiesiems asmenims, išskyrus viešo aukciono organizatoriaus (savivaldybės administracijos) vadovą, jo įgaliotus asmenis bei kitus Lietuvos Respublikos teisės aktuose nurodytus asmenis ir institucijas, teikti jokios informacijos, susijusios su organizuojamo ir vykdomo aukciono procedūromis, išskyrus tą informaciją, kurią pateikti privaloma pagal Aprašą.

8. Komisija negali teikti informacijos, susijusios su aukciono dalyviais, jei jos atskleidimas prieštarauja teisės aktams, kenkia visuomenės interesams, teisėtiems aukciono dalyvių interesams arba trukdo sąžiningą konkurenciją. Komisijos nariai, prieš organizuodami ir vykdydami viešą aukcioną, pasirašo konfidencialumo pasižadėjimus (3 priedas).

III. KOMISIJOS DARBO ORGANIZAVIMAS
9. Komisijos veiklai vadovauja viešo aukciono vedėjas. Jei viešo aukciono vedėjas ir/ arba protokoluotojas negali dalyvauti aukcione, jo/ jų funkcijas vykdo rajono savivaldybės administracijos direktoriaus įsakymu paskirtas (-i) kitas (-i) Komisijos narys (-iai). 
10. Aukcionas, išskyrus elektroninius aukcionus, vykdomas aukciono sąlygose nurodytu laiku ir vietoje, jeigu dalyvauti jame atvyksta bent vienas įregistruotas aukciono dalyvis.

11. Dalyvauti aukcione turi teisę Aprašo nustatyta tvarka įregistruoti aukciono dalyviai, o aukcioną stebėti gali ir kiti asmenys. Aukciono komisija turi teisę iš patalpos, kurioje vyksta aukcionas, pašalinti trukdančius vykdyti aukcioną asmenis.

12. Viešo aukciono rezultatai įforminami protokolu, kurio forma nustatyta Aprašo 2 priede. Viešo aukciono protokoluotojas, pasibaigus aukcionui, ne vėliau kaip kitą darbo dieną, surašo protokolą, kurį pasirašo viešo aukciono vedėjas, visi aukcione dalyvavę Komisijos nariai, protokoluotojas ir viešo aukciono laimėtojas.

IV. BAIGIAMOSIOS NUOSTATOS

 

13. Šiame reglamente neaptarti klausimai sprendžiami Aprašo ir įstatymų nustatyta tvarka.

14. Šis reglamentas gali būti keičiamas, papildomas ir pripažįstamas netekusiu galios rajono savivaldybės administracijos direktoriaus įsakymu.
__________________________

 

